**AKADĒMISKĀS BAKALAURA STUDIJU PROGRAMMAS “VIDES ZINĀTNE” (43431) STUDĒJOŠO APTAUJU REZULTĀTU ANALĪZE**

Akadēmiskās bakalaura studiju programmas ”Vides zinātne” studējošajiem studiju gadā tiek piedāvātas iespējas piedalīties divās anonīmās studiju kvalitātes novērtēšanas aptaujās –Daugavpils Universitātes Aptaujas sistēmas sagatavotajā aptaujā un DVAF Vides un tehnoloģiju katedras izstrādātajā aptaujā. Pirmā no tām tiek organizēta studiju gada noslēgumā, otrā – katra semestra noslēgumā. Abas aptaujas tiek organizētas anonīmi, elektroniskā formā.

DU Aptaujas sistēmas sagatavotā aptauja ietver studiju programmas kvalitātes vadības nodrošināšanai divas būtiskas jautājumu grupas, t.i. docētāju profesionālās darbības izvērtējumu un studiju procesa struktūras un satura izvērtējumu.

Zemāk ir sniegts studējošo aptaujas rezultātu pārskats par laika periodu no 2017.- 2023.gadam.

Pirmajā no aptaujas jautājumu grupām „Docēšanas kvalitāte” aptaujas rezultāti liecina, ka vairākums studentu (82% no aptaujātajiem) augstu vērtē DU studiju programmas „Vides zinātne” docēšanas kvalitāti (skat.1. attēlu).

1. attēls. Studējošo atbildes uz jautājumu „Docēšanas kvalitāte ir augstā līmenī”

Kopējais augstais docēšanas kvalitātes novērtējums tiešā veidā saistīts arī ar “skaidriem spēles noteikumiem” no docētāju puses. Studējošie pilnībā (75%) vai daļēji (10%) piekrīt, ka pirmajā nodarbībā mācībspēki viņus iepazīstināja ar studiju kursa saturu, informēja par to, kā tiks vērtēti studiju rezultāti (skat. 2. attēlu).

2. attēls. Studējošo atbildes uz jautājumu „Pirmajā nodarbībā mācībspēki iepazīstināja ar studiju kursa saturu, informēja par to, kā tiks vērtēti studiju rezultāti”


Tāpat studējošie pilnībā (79%) vai daļēji (21%) piekrīt, ka studiju programmas „Vides zinātne” mācībspēki studiju kursā sniedza visu nepieciešamo atbalstu, lai palīdzētu sasniegt definētos studiju rezultātus (skat. 3. attēlu).

3. attēls. Studējošo atbildes uz jautājumu „Mācībspēki studiju kursā sniedza visu nepieciešamo atbalstu, lai palīdzētu sasniegt studiju rezultātus”

Studējošiem pilnībā (62%) vai daļēji (13%) ir skaidras studējošo patstāvīgā darba apjoma prasības un pārbaudes formas (skat. 4. attēlu).

4. attēls. Studējošo atbildes uz jautājumu „Man ir skaidras studējošo patstāvīgā darba apjoma prasības un pārbaudes formas”

Studējošo vairākums pilnībā (66%) vai daļēji (28%) piekrīt, ka studiju programmas „Vides zinātne” ietvaros viņiem veidojās pozitīva sadarbība ar docētājiem un tiek saņemta atgriezeniskā saite (5. attēls).



5. attēls. Studējošo atbildes uz jautājumu „No docētājiem saņemtā atgriezeniskā saite (novērtējums par veiktajiem uzdevumiem, rekomendācijas, u.c.) ir pietiekama”

Salīdzinoši neliela daļa studentu ir daļēji neapmierināti ar atgriezenisko saiti, kas, visticamāk, ir saistīts ar apstākli, ka daļa no iepriekšējo gadu studijām tika aizvadītas pilnībā vai daļēji attālināti COVID-19 pandēmijas dēļ, un studējošajiem nebija iespējas saņemt konsultācijas vai neskaidro jautājumu izklāstu klātienē.

Izvērtējot, vai studiju programmas nodrošinājums ar vieslektoriem bija pietiekams, studentu domas dalās – daļa studējošo uzskata, ka tas pilnībā pietiekams (25%), daļa – ka nav pietiekams (20%) vai neitrāls vērtējums (20%), vēl daļa – ka daļēji pietiekams (35%), (skat. 6. attēlu).

6. attēls. Studējošo atbildes uz jautājumu „Vai studiju programmas nodrošinājums ar vieslektoriem bija pietiekams?”

Vairums studējošo uzskata, ka studiju kursu saturs savstarpēji nedublējas (75% atbilžu). Studiju programmā dažādu kursu ietvaros var tikt apskatīta viena un tā pati problēma/jautājums/aktualitāte u.tml., tomēr tā tiek vērtēta un analizēta no konkrētā studiju kursa pozīcijas. Tāpēc ir pilnīgi iespējams, ka ir tēmas, par kurām studējošie uzskata, kā tās dublējas dažādos kursos - 25% studējošo piekrīt tikai daļēji vai ir snieguši šim jautājumam neitrālu vērtējumu (skat. 7. attēlu).

7. attēls. Studējošo atbildes uz jautājumu „Studiju kursu saturs savstarpēji nedublējas”

Arī nodrošinājumu ar studijām nepieciešamo literatūru un metodiskajiem materiāliem studenti vērtē kā pietiekamu (81% atbilžu).

8. attēls. Studējošo atbildes uz jautājumu „ Nodrošinājums ar studijām nepieciešamo literatūru un metodiskajiem materiāliem ir pietiekams”

Otrajā no aptaujas jautājumu grupām „Studiju procesa struktūras un satura izvērtējums” aptaujas rezultāti liecina, ka aptaujātie studenti ir pilnībā apmierināti (62%) vai pamatā/daļēji apmierināti (38%) ar studiju programmā iekļautajiem studiju kursiem (skat. 9. attēlu). Identiskas sniegtās atbildes bija arī jautājumā par apmierinātību ar studiju programmas studiju kursu sadalījumu un apjomu pa semestriem.

9. attēls. Studējošo atbildes uz jautājumu „Vai Jūs apmierina studiju programmas kopējā struktūra? [Studiju programmā iekļautie studiju kursi]”

Tā kā aptaujas sagatavotāji nav ņēmuši vērā, ka akadēmiskajā bakalaura studiju programmā „Vides zinātne” nav kvalifikācijas vai cita veida prakses, tad atbildes uz jautājumiem „Vai Jūs apmierina studiju programmas kopējā struktūra? [Prakses norises laiks]” un „Vai Jūs apmierina studiju programmas kopējā struktūra? [Prakses saturs un vieta]” tika vērtētas, attiecinot tās uz lauka kursiem. Atbilžu analīze parāda, ka studējošie galvenokārt ir pilnībā apmierināti gan ar lauka kursa norises laiku (75%), gan ar lauka kursa saturu un vietu (75%) .

Uz jautājumu „Vai studiju procesā tika izmantota e-studiju vide MOODLE?” 100% studentu atbildējuši „jā”’. Saistībā ar Covid-19 pandēmijas ierobežojumiem studiju procesā, sākot ar 2019./2020. studiju gadā studējošie arī izvērtēja, vai attālināto un daļēji attālināti studiju laikā docētāji pietiekami izmantoja tiešsaistes platformas (ZOOM, Cisco Webex, MS Teams, Discord, Skype, u.c.) nodarbību vadīšanai. 100% studējošo uzskata, ka attālināto studiju laikā docētāji, pietiekami un ļoti sistemātiski izmantoja tiešsaistes platformas (ZOOM, Cisco Webex, MS Teams, Discord, Skype u.c.) nodarbību vadīšanai.

Studējošie var ietekmēt studiju procesa norisi un satura kvalitāti, aktīvi kontaktējot ar pasniedzējiem un apmainoties ar informāciju, ar savu attieksmi, ieinteresētību, zinātkāri studenti var iedvesmot arī pasniedzējus, kas būs vairāk ieinteresēti ieguldīt mācību procesā, redzot un saņemot studentu atdevi, un redzot, ka viņu darbs nav veltīgs. Kā arī studenti var izteikt savu viedokli, ko viņi sagaida no konkrētās programmas vai kursa, tādā veidā palīdzot uzlabot programmas vai kursa saturu, izsakot savu subjektīvo viedokli, un ja vairākiem studējošiem tas ir vienāds, tas būtu loģiski kaut ko mainīt.

Saistībā ar priekšlikumiem, jautājumiem vai komentāriem, kā uzlabot studiju kvalitāti, aptaujātie uzskata, ka nepieciešams lielāks skaits “praktisku, nevis teorētisku uzdevumu”, “laboratorijas darbus vajag salikt vienā vai divās dienās nedēļā”, kā arī tiek izteikts priekšlikums palielināt lauka kursu reižu skaitu.

DU Aptaujas sistēmas sagatavotās aptaujas rezultāti parāda, ka studiju programmas „Vides zinātne” studējoši kopumā pozitīvi vērtē gan docēšanas kvalitāti, gan studiju programmas saturu.

Attiecībā uz Vides un tehnoloģiju katedras izstrādāto aptauju nepieciešams norādīt, ka katra semestra noslēgumā studiju programmas A un B daļas kursos tiek organizēta studentu anonīma aptauja (anketas paraugu skat. *2.5.1. pielikumā Katedras izstrādātas studējošo aptaujas paraugs*). Aptauja tiek organizēta Google Forms: Online Form Creator (Google Veidlapas) vidē <https://www.google.com/forms/about/>. Aptauja tiek veikta, lai vērtētu un turpmāk uzlabotu konkrēto studiju kursu pasniegšanas kvalitāti, kā arī lai iegūtu priekšstatu par studentu attieksmi pret apgūto kursu un docētāja darbu un pasniegšanas veidu.

Anketā tiek piedāvāta iespēja atsevišķi novērtēt lekciju kursa, laboratorijas darbu kursa un zināšanu pārbaudes formu dažādus rādītājus pēc 10 ballu sistēmas. Vienlaicīgi tiek piedāvāta iespēja arī izteikt aizrādījumus vai sniegt priekšlikumus, piem.: lektors lieto pārāk daudz svešvārdu vai vielas izklāsta temps ir par ātru.

Aptaujas gaitā aizpildītās anketas tiek apstrādātas un docētājs tiek iepazīstināts gan ar kopsavilkumu, gan ar būtiskajiem ieteikumiem, ierosinājumiem un aizrādījumiem, ko studenti izteikuši anketās. Balstoties uz anketēšanas gaitā iegūtajiem datiem, kā arī ņemot vērā programmas apguves sekmības formālos rādītājus (studentu sekmība eksāmenu sesijā), docētājs veic sava studiju kursa pasniegšanas SVID analīzi. Tās gaitā tiek raksturotas stiprās puses, trūkumi, kā arī sniegti priekšlikumi studiju kursa kvalitātes tālākai uzlabošanai. SVID analīzes rezultāti un studiju kvalitātes uzlabošanas pasākumi tiek apspriesti katedras sēdē.

Aizvadītajā laika posmā (no 2017.-2023.gadam) veiktās aptaujas liecina, ka kopumā bakalaura studiju programmā “Vides zinātne” imatrikulētie augsti vērtē lielāko daļu studiju kursus (kopsavilkuma atzīmes no 7,55 līdz 10,0), taču atsevišķos rādītājos docētāju darbs novērtēts arī ar zemākām atzīmēm – 7 un pat 6 balles. Kā galvenie trūkumi, ko min studenti, ir docētāju nepietiekamais kontakts ar auditoriju un pārāk ātrs vielas izklāsta temps.

Salīdzinot Vides un tehnoloģiju katedras izstrādāto aptaujas anketu rezultātus laika posmā no 2017. gada līdz 2023. gadam, var konstatēt, ka norādītajā laika posmā studentu sniegtais studiju kursu vērtējums ir stabils un pamatā atrodas robežās starp 7 un 10 ballēm. Studiju kursu pasniegšanas kvalitātes pasliktināšanās tendences nav vērojamas, kas norāda uz docētāju atbilstošo kvalifikāciju, augsto profesionalitāti un spēju sekot jaunākajai informācijai viņu vadītajos studiju kursos.